钦定古今图书集成/明伦汇编/氏族典/第147卷 > 孙全照
## 钦定古今图书集成/明伦汇编/氏族典/第147卷 > 孙全照

按《宋史孙行友传》：“行友子全照，字继明，以荫补殿直。
雍熙中，授京南巡检，俄隶幽州部署曹彬麾下，迁供
奉官、阁门祗候，历静戎、威卤二军监军。从田重进击贼有功，就加西京作坊使，连为广韶、鄜延二路都巡
检使。淳化五年，率兵与李继隆克绥州，因戍守之。俄
护屯兵于夏州，兼知州事。召还，为登莱路都巡检使，
迁左藏库使、延州监军兼阿都关、卢关路都巡检事。
咸平初，入掌军头引见司。二年，加如京使，为泾原路
钤辖兼安抚都监，徙并、汾等州都巡检使。三年，改知
顺安军。代还，复为环庆路钤辖，与李继和规度灵州
道路。”四年，加西上阁门使，复为环庆路钤辖。五年，知
天雄军府。六年，命为平边军部署。景德元年，上幸澶
渊，命为驾前西面邢洺路马步军钤辖兼天雄军驻
泊兼管勾东南贝、冀等州钤辖。全照言：“若敌骑南逼
魏城，但得骑兵千百，必能设奇取胜。”既而边骑果逼
府城，全照拒退之。命知军府事。以城守劳，加检校工
部尚书，徙镇州。召还，进东上阁门使，领英州刺史。全
照形短，精悍知兵，以严毅整众，然性刚使气，专任刑
罚。“三年，为邠宁、环庆都部署，徙知永兴军府，仍拜四
方馆使兼驻泊钤辖。”大中祥符中，迁引进使。逾岁，表
求归朝，命掌阁门客省、四方馆事。四年，车驾西幸，留
为新城都巡检。未几卒，年六十。